EA ส้มหล่นราคาถูกแฉทุกวัน ทันเกมหุ้น
มีคำพังเพยโบราณเคยบอกว่า อุบัติเหตุที่ไม่ได้เกิดจากเจตนา มักจะเลวร้ายเกินจริงเสมอ..แม้ไม่ถูกทุกครั้ง แต่จะบอกว่าผิด คงไม่ได้
2 ก.พ. 2560

มีคำพังเพยโบราณเคยบอกว่า อุบัติเหตุที่ไม่ได้เกิดจากเจตนา มักจะเลวร้ายเกินจริงเสมอ..แม้ไม่ถูกทุกครั้ง แต่จะบอกว่าผิด คงไม่ได้
กรณีล่าสุดวานนี้ ราคาหุ้นของบริษัท พลังงานบริสุทธิ์ จำกัด (มหาชน) หรือ  EA (ที่บัดนี้ ผันตัวเองจากยักษ์ใหญ่ตลาด mai มาเทรดบนกระดานเทียบเคียงกับยักษ์ใหญ่วงการพลังงานทั้งหลายเดือนเศษๆ แล้ว) มีอันต้องถูกแรงขายทำราคาร่วงกราวรูด ลงไปที่เกือบหลุด 26.00 บาท ด้วยความตื่นตระหนกของ “กระต่ายตื่นตูม”
ปรากฏการณ์ขายแบบ “แพนิกเซลล์” ดังกล่าว เกิดขึ้นโดยนักลงทุนที่ไม่ดูตาม้าตาเรืออย่างแท้จริง
ผลลัพธ์คือ เกิดปฏิบัติการ “ขายหมู” ตัวอ้วนไปในราคาสุนัขผอมโซ แถวๆ ตลาดท่าแร่ สกลนคร…กันเลยทีเดียว
เหตุมาจากข้อมูลที่ ไม่ฟังอีร้าค่าอีรม …แค่เขาเล่าว่า…เพราะมีข่าวว่า  ศาลปกครองสูงสุด มีคำวินิจฉัยว่าการเช่าใช้พื้นที่ที่ถูกประกาศให้เป็นเขตปฏิรูปที่ดิน ซึ่งจะอยู่ภายใต้การดูแลของสำนักงานการปฏิรูปที่ดินเพื่อเกษตรกรรม (ส.ป.ก.) จังหวัดชัยภูมิ ที่เป็นโจทก์ฟ้องมาตั้งแต่ปี 2553 ระบุว่า การใช้ประโยชน์จากพื้นที่เช่าในเขตปฏิรูปที่ดินเพื่อการเกษตรของ ส.ป.ก. ที่ ต.บ้านไร่ อ.เทพสถิต จ.ชัยภูมิ ของ บริษัท เทพสถิต วินด์ฟาร์ม จำกัด ในการเช่าพื้นที่เพื่อติดตั้งกังหันลมผลิตไฟฟ้าพลังลมขนาด 90 เมกะวัตต์นั้นไม่ชอบด้วยกฎหมาย
ศาลปกครองสูงสุดระบุว่า โครงการของบริษัท เทพสถิต วินด์ฟาร์ม จำกัด ไม่ใช่กิจการที่เป็นการบริการ หรือเกี่ยวข้องกับความเป็นอยู่ของเกษตรกรในด้านเศรษฐกิจและสังคมในเขตดำเนินการปฏิรูปที่ดิน อันไม่เข้าลักษณะตามความของประกาศกระทรวงเกษตรและสหกรณ์
บังเอิญ มีคนตาแหลม และจินตนาการเหนือจริงไปพบข้อมูลว่า โครงการที่ถูกวินิจฉัยอยู่ที่เขตอำเภอเดียวกัน และจังหวัดเดียวกันกับโครงการวินด์ฟาร์มของ EA ที่ชื่อ หนุมาน ที่ยังไม่ได้ทำอะไรเลย เพียงแต่ขอเช่าพื้นที่ในเขต ส.ป.ก.เหมือนกัน
ทันใดนั้น ก็มีข้อสรุป (เชิงจินตนาการสูงยิ่ง) ชนิดฟันธงว่า งานนี้ เดือดร้อนถึง EA แน่นอน
ข่าวลือเรื่องของ EA จึงถูกปล่อยออกไป และแพร่กระจายเร็วกว่าไฟไหม้ฟางยามหน้าแล้ง..ยิ่งกว่าข่าวผีปอบเข้าหมู่บ้านในภาคอีสาน หลายเท่า
ทั้งที่หามีความจริงไม่..
ข้อเท็จจริงคือ โครงการหนุมานของ EA ซึ่งตั้งอยู่บนพื้นที่ อ.เทพสถิต จ.ชัยภูมิ เช่นเดียวกัน แต่อยู่คนละตำบล เป็นโครงการก่อสร้างโรงไฟฟ้าพลังงานลม มีกำลังการผลิต 260 เมกะวัตต์ ก็ยังไม่ได้เริ่มก่อสร้างโครงการ…แค่ส่งคนไปดายหญ้ารอเวลาก่อสร้างเท่านั้นเอง
ผลลัพธ์ของข่าวลือ มีผลให้ราคาหุ้นของ EA ร่วงแรง …เข้าข่าย เนื้อไม่ได้กิน หนังไม่ได้รองนั่ง (ดันมีคน) เอากระดูกมาแขวนคอ…รับหางเลขไปเต็มๆ
เจ้าหน้าที่บริหารของ EA จำต้องออกมาบริหารวิกฤติภาพลักษณ์ด้วยการชี้แจงข่าวว่า
1 ) โครงการของบริษัท เทพสถิต วินด์ฟาร์ม จำกัด ที่มีความขัดแย้งทางข้อกฎหมาย ไม่ได้เกี่ยวข้องกับ EA เลย แม้EA จะถือหุ้น 100% (จากการซื้อกิจการที่มีปัญหาทางการเงินมาจากเจ้าของเดิมเมื่อปี 2554 ด้วยต้นทุนเพียงแค่ 1.00 บาท เพื่อต้องการความรู้และข้อมูลพื้นฐานในเรื่องการวัดกระแสลมเพื่อทำโครงการหนุมานของEA) แต่ก็เป็นคนละโครงการกับวินด์ฟาร์ม หนุมานของ EA
2) การเช่าพื้นที่ ส.ป.ก.ของ EA เพื่อดำเนินโครงการโรงไฟฟ้าพลังงานลมหนุมานใน อ.เทพสถิตนั้น ไม่ได้อยู่ใน ต.บ้านไร่ แต่อยู่ในพื้นที่ตำบลอื่น           
3) ทางฝ่ายกฎหมายของ EA พบว่า คำวินิจฉัยของศาลปกครองสูงสุด ที่มีความเห็นว่า พื้นที่ ส.ป.ก.ควรถูกนำมาใช้เพื่อการเกษตรเท่านั้น ทำให้อาจมีความกังวลว่าจะมีการนำมาประยุกต์กับโครงการของบริษัทใด ดังนั้น จึงต้องรอผลประชุมของคณะกรรมการ ส.ป.ก.กลาง ที่ทราบว่าจะมีการประชุมในวันศุกร์นี้หรือต้นสัปดาห์หน้า ก็จะทราบผล
พูดง่ายๆ คือ เมื่อไม่ได้ลงมือก่อสร้างอะไรเลย การยกเลิกให้เช่าที่ดินของ ส.ป.ก.ในส่วนกลาง (หากจะมีเกิดขึ้นจริง) ก็แค่เพียงทำให้ โครงการหนุมาน ของ EA ต้องหาที่เช่าหรือซื้อใหม่มาทำ..ก็แค่นั้นเอง…
นั่นหมายความว่า หางเลขที่ราคาหุ้นร่วงแรงวานนี้จากการ “ขายหมู” เพราะฟังไม่ได้ศัพท์ จับเอามากระเดียด  จึงเป็นจังหวะทอง…ของ “ขาช้อน” ที่ไม่ต้องกลัวว่าจะช้อนหัก เพราะงานนี้ EA ไม่ได้เสียหายอะไร….คนที่เสียหายจริงๆ ก็พวก ชาวดอยในตลาดหุ้น
รวมทั้งพวกขายหมูเช้าวานนี้ด้วย….
ชะ …เอิง …เงิง.. เงย….มีทั้งค่าโง่ และค่าเสียโอกาส
“อิ อิ อิ”    